# Nacionalni centar za vanjsko vrednovanje obrazovanja dobio je više upita vezanih za sadržaj ispita iz Hrvatskoga jezika na višoj razini s obzirom na odluku Ministarstva znanosti i obrazovanja prema kojoj se iz ispita trebaju izostaviti nastavni sadržaji i ishodi koji se odnose na drugo polugodište četvrtoga razreda. Pitanja se odnose na ispitni zadatak 33. koji glasi:

Koji su od sljedećih stihova utemeljeni na jezičnome ludizmu?

1. *Po pločniku se ljud za ljudom ređa.*

*Pod žutim mrtvim lišćem ljage vlage*

*isparuju se. Kanal zubat žeđa*

*i loče smeđe lokve, koje kopne.*

1. *Pan i satir slušaju tišinu,*

*Dijanin korak steže mramor mlak,*

*Topola šušnu vrbi, zrak je blag,*

*Polusjajne tajne plinu u visinu.*

1. *Na vješalima. Suha kao prut.*

*Na uzničkome zidu. Zidu srama.*

*Pod njome crna zločinačka jama,*

*Ubijstva mjesto, tamno kao blud.*

1. *Četiri me sada okružuju zida,*

*Bijela, prazna, kano plahta za mrtvaca.*

*Nikakvoga oku ne pustiše vida,*

*Osim kada u se umni pogled baca.*

U pitanjima upućenima Centru pojam *ludizam* stavlja se u kontekst poetike Ivana Slamniga, a to je sadržaj koji se poučava uglavnom u drugome polugodištu četvrtoga razreda te se stoga traži da se taj zadatka izostavi iz ispita.

Navedenim se zadatkom međutim ispituje obrazovni ishod *razumjeti književnoteorijska obilježja književnih tekstova* koji se nalazi na popisu ishoda u Ispitnome katalogu za Hrvatski jezik za školsku godinu 2019./2020. i u izmjenama i dopunama Ispitnoga kataloga iz Hrvatskoga jezika za školsku godinu 2019./2020. koji je usklađen s Odlukom Ministarstva znanosti i obrazovanja prema kojoj taj ishod nije trebalo izostaviti.

U navedenom zadatku ispituje se stoga razumijevanje jezičnoga i stilskoga postupka na primjeru teksta i ne zahtijeva poznavanje pjesničkoga opusa i poetike ni Ivana Slamniga ni ostalih književnika čiji su stihovi bili ponuđeni u spomenutome zadatku.

Jezični ludizam (lat. ludere – igrati se) vidljiv u stihu: *Po pločniku se ljud za ljudom ređa* širi je pojam od pjesničkoga ludizma. Pristupnici su se tijekom svog školovanja susreli s nizom stilskih postupaka i figura koje se temelje na zvukovnom i smisaonom poigravanju jezikom, a kojim se čitatelja želi iznenaditi i nasmijati (dječja poezija, anegdote, vicevi, stvaralaštvo Williama Shakespearea, Rabelaisa, Molièrea, nadrealizma i Antuna Gustava Matoša).

Osim toga, ludička etimologija česta je i u razgovornome jeziku kad se poigrava vezom izraza i sadržaja: *koštati – zabiti koš vlastitom ocu.* Dakle, navedeni pojam jezičnoga ludizma ne veže se samo uz pjesništvo pojedinoga pjesnika, već se pojavljuje u različitim vrstama književnih i neknjiževnih tekstova i u različitim oblicima komunikacije.